b'\n_START_ARTICLE_\nAvstrijska hokejska liga 2007/08\n_START_SECTION_\nSistem tekmovanja\n_START_PARAGRAPH_\nLiga se je za\xc4\x8dela 21. septembra 2007. Redni del je sestavljalo 36 tekem, kar pomeni, da je vsaka ekipa z vsako ekipo igrala \xc5\xa1tirikrat - dvakrat na doma\xc4\x8dem terenu in dvakrat v gosteh. Posebnost rednega dela je bila ta, da so se to\xc4\x8dke na polovici rednega dela razpolovile. Po rednem delu je sledil vmesni del. V njem so se mo\xc5\xa1tva razdelila na dva dela. Prvi del se je imenoval Uvrstitvena runda in ga je sestavljalo 6 najbolje uvr\xc5\xa1\xc4\x8denih ekip iz rednega dela, od katerih so najbolje uvr\xc5\xa1\xc4\x8dene 4 ekipe prejele bonus to\xc4\x8dke - 4 to\xc4\x8dke za 1. mesto po rednem delu, 3 za 2. mesto, 2 za 3. mesto in 1 za 4. mesto. Drugi del se je imenoval Kvalifikacijska runda, v njem so bila 4 najslab\xc5\xa1a vr\xc5\xa1\xc4\x8dena mo\xc5\xa1tva iz rednega dela. Ta so igrala tekme za \xc4\x8dim bolj\xc5\xa1o uvrstitev; prvi dve mesti iz te skupine 4 mo\xc5\xa1tev sta vodili v kon\xc4\x8dnico. Pred za\xc4\x8detkom sta tudi najbolj\xc5\xa1i ekipi od 4 po rednem delu prejeli bonus to\xc4\x8dke - 2 to\xc4\x8dki za 7. mesto po rednem delu in 1 za 8. mesto. _NEWLINE_\xc4\x8cetrtfinale se je igrala po modelu Best-of-five, kar pomeni, da je v naslednji krog napredovalo mo\xc5\xa1tvo, ki je osvojilo tri zmage. Prednost ene tekme ve\xc4\x8d na doma\xc4\x8dem terenu so prejele ekipe, ki so po uvrstitveni rundi zasedale mesto med prvimi 4 mo\xc5\xa1tvi. Sledil je polfinale in finale, ki sta se igrala po modelu Best-of-seven, kar pomeni, da je napredovalo oziroma osvojilo prvenstvo mo\xc5\xa1tvo s \xc5\xa1tirimi zmagami. Zopet je imelo eno mo\xc5\xa1tvo prednost ene tekme na doma\xc4\x8dem terenu ve\xc4\x8d, to je bilo tisto mo\xc5\xa1tvo, ki je zasedalo vi\xc5\xa1je mesto po uvrstitveni rundi, ki \xc5\xa1teje ve\xc4\x8d kot kvalifikacijska runda. Torej; \xc4\x8de sta igrali mo\xc5\xa1tvo iz uvrstitvene runde in kvalifikacijske runde, je prednost ene tekme na doma\xc4\x8dem terenu ve\xc4\x8d prejelo tisto mo\xc5\xa1tvo iz uvrstitvene runde. Mo\xc5\xa1tvo iz kvalifikacijske runde bi dobilo prednost ene tekme na doma\xc4\x8dem terenu ve\xc4\x8d le v primeru, da bi se v finali uvrstili ekipi, ki sta v kon\xc4\x8dnico napredovali iz kvalifikacijske runde, kar pa se ni zgodilo, ker je HC TWK Innsbruck izpadel v \xc4\x8detrtfinalu z 0:3 proti Vienna Capitalsom. V kon\xc4\x8dnici je bila razporeditev ekip slede\xc4\x8da: 1. mo\xc5\xa1tvo iz uvrstitvene runde se je sre\xc4\x8dalo z 2. mo\xc5\xa1tvom iz kvalifikacijske runde (1. dvoboj), 2. mo\xc5\xa1tvo iz uvrstitvene runde se je sre\xc4\x8dalo s 1. mo\xc5\xa1tvom iz kvalifikacijske runde (4. dvoboj), 3. mo\xc5\xa1tvo iz uvrstitvene runde se je sre\xc4\x8dalo s 6. mo\xc5\xa1tvom iz uvrstitvene runde (3. dvoboj) in 4. mo\xc5\xa1tvo iz uvrstitvene runde se je sre\xc4\x8dalo s 5. mo\xc5\xa1tvom iz uvrstitvene runde (2. dvoboj). Tako ni bilo nobenega \xc5\xbereba.\n_START_SECTION_\nPotek tekmovanja\n_START_PARAGRAPH_\nNajve\xc4\x8dje presene\xc4\x8denje kon\xc4\x8dnice je bila HDD ZM Olimpija Ljubljana, ki je veliki krizi v rednem delu zasedla 8. mesto in po kvalifikacijski rundi 7. mesto. V \xc4\x8detrtfinalu je odpravila EC KAC s 3:0 in v polfinalu \xc5\xa1e EHC Black Wings Linz s 4:2. V finalu se je soo\xc4\x8dila z ekipo EC Red Bull Salzburg, proti kateri je \xc5\xbee vodila v seriji s 3:1, a je nato zaradi razveljavljene 4. tekme izgubila finale z 2:4._NEWLINE_HK Acroni Jesenice so v sredini rednega dela zasedale dolgo \xc4\x8dasa 1. mesto, nato pa je sledila kriza in v uvrstitveni rundi so zasedli \xc5\xa1ele 6. mesto. V \xc4\x8detrtfinalu so tesno z 2:3 izgubili proti EHC Black Wings Linz. _NEWLINE_Veliko razo\xc4\x8daranje lige je bila mad\xc5\xbearska ekipa Alba Vol\xc3\xa1n Sz\xc3\xa9kesfeh\xc3\xa9rv\xc3\xa1r, ki je po rednem delu prepri\xc4\x8dljivo zasedla zadnje 10. mesto. V kvalifikacijski rundi ji je sicer uspel manj\xc5\xa1i preboj na kon\xc4\x8dno 9. mesto. _NEWLINE_Zmagovalno mo\xc5\xa1tvo je bil EC Red Bull Salzburg. V finalu je tesno s 3:2 izlo\xc4\x8dil VSV EC, nato pa potopil Vienna Capitalse s 4:0. Zmago v finalu so osvojili po razveljavitvi 4. tekme in 2 zmagah na koncu proti HDD ZM Olimpija Ljubljana. _NEWLINE_Odli\xc4\x8dne igre so kazali hokejisti EC KAC, a so jih nato porazili igralci HDD ZM Olimpija Ljubljana s 3:0 v \xc4\x8detrtfinalu. EC KAC je po rednem delu zasedal 5. mesto, nato pa je osvojil v uvrstitveni rundi 2. mesto, kar je prineslo Olimpijo za \xc4\x8detrtfinalnega tekmeca. _NEWLINE_Blede igre je kazal Graz 99ers, ki kljub izbolj\xc5\xa1anju forme proti koncu lige ni uspel osvojiti 2. mesta v kvalifikacijski rundi; odvzel mu ga je HC TWK Innsbruck. _NEWLINE_EHC Black Wings Linz je po rednem delu zasedal odli\xc4\x8dno 1. mesto, uvrstitvena runda pa ga je potisnila na 3. mesto. Tako se je soo\xc4\x8dil s HK Acroni Jesenice in tesno zmagal s 3:2. Njegov polfinalni tekmec je bil tako HDD ZM Olimpija Ljubljana, ki je slavila s 4:2. Linz je v seriji zmagal na 1. in predzadnji (5.) tekmi, obe na doma\xc4\x8dem terenu._NEWLINE_7. mesto po rednem delu je zasedel HC TWK Innsbruck. V kvalifikacijski rundi je osvojil drugo mesto, kar je pomenilo najslab\xc5\xa1e mo\xc5\xbeno izhodi\xc5\xa1\xc4\x8de pred kon\xc4\x8dnico, saj je bil njegov \xc4\x8detrtfinalni tekmec prvouvr\xc5\xa1\xc4\x8deno mo\xc5\xa1tvo iz uvrstitvene runde - Vienna Capitals. Capitalsi so zmagali s 3:0. _NEWLINE_Vienna Capitals je bil 2. po rednem delu in 1. po uvrstitveni rundi in je bil vsaj po rezultatih sode\xc4\x8d prvi favorit za kon\xc4\x8dno zmago. Vlogo favorita je dokazal z gladko 3:0 zmago v \xc4\x8detrtfinalu proti HC TWK Innsbruck, nato pa je v polfinalu naletel na ekipo EC Red Bull Salzburg, ki je slavila s 4:0. _NEWLINE_Po rednem delu 6. in po uvrstitveni rundi 5. so bili hokejisti VSV EC. Slednji so nato izpadli v \xc4\x8detrtfinalu proti EC Red Bull Salzburg, ki je zmagal s 3:2.\n_START_SECTION_\nTo\xc4\x8dkovni sistem\n_START_PARAGRAPH_\nJabolko spora po koncu prvenstva je vsaj med slovenskimi ljubitelji hokeja predstavljal to\xc4\x8dkovni sistem. Slednji je bil uveden, da zajezi dotok tujcev in prisili mo\xc5\xa1tva, da vlagajo v doma\xc4\x8de igralske kadre. Kajti, po tem sistemu je moralo vsako mo\xc5\xa1tvo na vsaki tekmi imeti najve\xc4\x8d 65 to\xc4\x8dk v registru. V registru je prostora za 22 igralcev, od katerih je lahko le 17 starej\xc5\xa1ih od 24 let. \xc4\x8ce je v registru kako mesto prazno, se vsako to\xc4\x8dkuje s po 1 to\xc4\x8dko.'